
Nyelvi ideológiák internetes fórumokon

A nyelvi ideológiák kutatása külföldön már jó néhány évtizede igen jelentékeny területnek számít. Magyarországon az utóbbi pár évben kezdett egyre nagyobb hangsúlyt kapni, leginkább Lanstyák István munkássága révén. Jelen dolgozatom az ő kutatásaihoz kíván csatlakozni azzal, hogy azt vizsgálja, az átlagos nyelvhasználóknak a nyelvhelyesség kapcsán kifejtett véleményeiben milyen nyelvi ideológiák mutathatóak ki.
A nyelvi ideológiák megjelenését az interneten található hozzászólásokon keresztül, az általam létrehozott csoportosítás mentén vizsgáltam, alapvetően kétféle nyelvi ideológiát különítve el: a nyelv egészére vonatkozó, illetve a nyelv kisebb egységét érintő nyelvi ideológiákat. Az előbbieket főideológiáknak neveztem el, az utóbbiakat pedig segédideológiáknak, mivel az esetek túlnyomó részében a főideológiák mellett, azokat kísérve jelennek meg. Ezután a főideológiákon belül négy nagyobb típust különböztettem meg, méghozzá az egy nyelvet idealizáló, ezáltal a nyelvi egységet előtérbe helyező, a nyelvi sokféleséget támogató, illetve a nyelvi kérdésekben semlegességre törekvő nyelvi ideológiákat, valamint a nyelvi nacionalizmust. Ezeket később tovább bontottam aszerint, hogy az említett típusok fő elképzeléseit miként valósítják meg.
Dolgozatomban a nyelvi ideológiák csoportosítása mellett jelentős szerepet kapott azok jellegzetes összefonódása. Olyan példákat igyekeztem hozni a különféle típusokra, amelyek jól szemléltetik, hogy egy-egy főideológiának lehet ugyan tipikus segédideológiája, amellyel az esetek többségében együtt jár, de a segédideológiák bármelyik főideológiához tartozhatnak.
A nyelvi ideológiák állandó kísérői a nyelvhasználók nyelvi kérdésekkel kapcsolatos vélekedéseinek. Véleményem szerint azonban az anyanyelvi nevelés, nyelvi ismeretterjesztés és tanácsadás, valamint a nyelvhasználati segédeszközök mégis nagy hatással vannak a szemléletformálásra ebben a témakörben. Éppen ezért tartom szükségesnek a nyelvi ideológiák meglétének tudatosítását, illetve a tudományos alapot nélkülöző ideológiák cáfolatát, ezáltal pedig egy tudatosabb és differenciáltabb szemléletmód érvényesítését, amely lehetővé teszi olyan tudatos nyelvhasználók nevelését, akik számára a nyelvhelyesség nem a saját nyelvváltozatukhoz való igazodást jelenti, hanem a közléshelyzetnek megfelelő, az adott nyelvi közösségben elfogadott formák használatát.



